title: "\u00c5\u00e5st-Fraschl\u00f6nj"
text: "Di Begrip \u00c5\u00e5st-Fraschl\u00f6nj schal et fersch\u00e4\u00e4l wise twasche \u00c5\u00e5stfraschl\u00f6nj \u00e4n \u00c5\u00e5st-Fraschl\u00f6nj. Norm\u00e5\u00e5l betiikend \u00c5\u00e5st-Fraschl\u00f6nj e hiilje loonschap bai e weestsiie twasche Dolart \u00e4n Jaade. B\u00fcte foon e regioon liiwe e manschne oofting, d\u00e5t d\u00e5tdeer l\u00f6nj \u00e5les \u00c5\u00e5stfraschl\u00f6nj as, ouers d\u00e5t as ai rucht. M\u00e5n \u00c5\u00e5st-Fraschl\u00f6nj as en kunstuurd, deeram w\u00e5rd d\u00e5t oofting uk \"\u00e5\u00e5stfrasch ood\" unti \"\u00e5\u00e5stfrasch huulewail\u00f6nj\" n\u00e5md.\n\nGebiit \n\u00c5\u00e5stfraschl\u00f6nj, d\u00e5t as bloot d\u00e5t gebiit foon ju \u00fc\u00fclj groowschap \u00c5\u00e5stfraschl\u00f6nj. D\u00e5t as s\u00fc amenbai d\u00e5t gebiit foon e loonkrise Aurich, Leer \u00e4n Wittmund \u00e4n e st\u00e4\u00e4 Emden. Ouers wan et hiilj huulew\u00e4il\u00f6nj betiikned w\u00e5rde schal - \u00e5ls\u00fc uk e loonkris Fraschl\u00f6nj \u00e4n e st\u00e4\u00e4 Wilemshuuwen, dan koon huum et uurd \u00c5\u00e5st-Fraschl\u00f6nj br\u00fcke. Wat diling j\u00fc kris Fraschl\u00f6nj \u00e4n j\u00fc st\u00e4\u00e4 Wilemshuuwen san (d\u00e5t Jeewerl\u00f6nj \u00e4n j\u00fc Frasche Weede) heet iir ai tu e groowschap \u00c5\u00e5stfraschl\u00f6nj hiirt, ouers tu et l\u00f6nj Oldenborj. Da manschne, wat \u00f6nj d\u00e5tdeer frasche diilj foon Oldenborj laawe, mooge d\u00e5t m\u00e5\u00e5st ai lise, wan's \u00c5\u00e5stfrasche n\u00e5md w\u00e5rde.\n\nDan jeeft dat uk nuch en oudere definiisjoon foon e begrip \u00c5\u00e5st-Fraschl\u00f6nj. \u00d6nj diheere widest san foon d\u00e5t uurd w\u00e5rde \u00e5le gebiite \u00f6nj Naasersaksen tuhuupe r\u00e4\u00e4gned, wat en frasch histoorie en kultuur h\u00e4\u00e4we. Tu d\u00e5t eentlik \u00c5\u00e5stfraschl\u00f6nj \u00e4n d\u00e5t Oldeborjer Fraschl\u00f6nj kaame dan nuch d\u00e5t Saaterl\u00f6nj, Butjaadingen (wat iir R\u00fcstringen wus) \u00e4n d\u00e5t L\u00f6nj Wursten haanetu, wilems uk oudere l\u00f6nje as d\u00e5t Stadl\u00f6nj \u00e4n Steedingen. Uk e frasche manschne \u00fct dadeere l\u00f6nje wan ai as \u00c5\u00e5stfrasche betiikned w\u00e5rde. \n\nOuers d\u00e5t san \u00e5les l\u00f6nje, wat foon e Frasche R\u00e4dj Seksjoon \u00c5\u00e5st fertrin w\u00e5rde.\n\nFriislon"